140. löggjafarþing 2011–2012.

Þingskjal 645 — 251. mál.

Svar

iðnaðarráðherra við fyrirspurn Gunnars Braga Sveinssonar um opinber störf

á landsbyggðinni.

Fyrirspurnin hljóðar svo:

Hver var þróun opinberra starfa á landsbyggðinni frá 1. nóvember 2008 til 1. nóvember 2011? Svar óskast sundurliðað eftir fjölda, árum og sveitarfélögum.

Ráðuneytið fól Byggðastofnun að afla gagna í svar við fyrirspurninni og er þau að finna í meðfylgjandi töflu. Upplýsinga var aflað hjá ráðuneytum en í sumum tilvikum hefur frekari skipting fengist hjá viðkomandi stofnun. Gagnaöflunin tengist vinnu Byggðastofnunar fyrir fjárlaganefnd Alþingis um mat á samfélagslegum áhrifum niðurskurðar ríkisútgjalda. Svar þetta miðast því við 2007 sem grunnár, enda gefur það betri yfirsýn um þróunina. Miðað er við fjölda starfsmanna sem fengu útborguð laun 1. september ár hvert og var ekki talin for
senda fyrir uppfærslu þeirra miðað við 1. nóvember ár hvert, enda sennilega um lítinn mun að ræða. Gögnin byggjast á póstnúmerum starfsstöðva sem e.t.v. fylgja ekki í öllum tilfellum mörkum sveitarfélaga.

Athygli vekur að á tímabilinu, frá 1. september 2007, hefur dregið úr því að störf séu skráð á ákveðinn stað innan landsvæðis. Reynt var að staðsetja þau nánar með samtölum við ráðu
neyti og stofnanir en það bar ekki í öllum tilfellum árangur. Þannig eru óskipt störf nokkuð víða tengd heilbrigðisstofnunum án þess að starfsstöð hafi fengist nákvæmlega tilgreind. Aftast í töflunni eru upplýsingar um starfsmenn án staðsetningar. Stærsti hluti þeirra eru starfsmenn þjóðkirkjunnar en þaðan var ekki frekari upplýsingar að fá. Starfsmenn erlendis eru fyrst og fremst starfsmenn í utanríkisþjónustu. Svar þetta er takmarkað af því að upplýs
ingar um starfsstöðvar opinberra starfsmanna eru ekki vel samræmdar í gagnagrunnum.